กสิกรไทยขอชิงที่ 1 ธุรกิจบัตรเครดิต
ธนาคารกสิกรไทย ทุ่มงบการตลาด 250 ล้านบาท 5 เดือนสุดท้าย ปั้นแบรนด์บัตรเครดิตเป็นเจ้าตลาด
5 ส.ค. 2553

ธนาคารกสิกรไทย ทุ่มงบการตลาด 250 ล้านบาท 5 เดือนสุดท้าย ปั้นแบรนด์บัตรเครดิตเป็นเจ้าตลาด
นายอำพล โพธิ์โลหะกุล รองกรรมการผู้จัดการ ธนาคารกสิกรไทย กล่าวว่า ธนาคารตั้งเป้าหมายเป็นที่ 1 ในตลาดบัตรเครดิตทั้งจำนวนบัตรและยอดการใช้จ่ายผ่านภายในปี 2554 ซึ่งที่ผ่านมาธนาคาร ค่อนข้างประสบความสำเร็จในการทำตลาดบัตรเครดิต โดยในปี 2552 แม้จะเป็นช่วงที่ตลาดบัตรเครดิตรวมชะลอตัว แต่ธนาคารยังสามารถขยายฐานบัตรได้ถึง 27.5% 
นายอำพล กล่าวว่า ตั้งเป้าหมายเพิ่มฐานบัตรเป็น 2 ล้านบัตรภายในปีหน้า จากปัจจุบัน ธนาคารมียอดบัตรเครดิตอยู่ที่กว่า 1.4 ล้านบัตร มียอดใช้จ่ายผ่านบัตรเฉลี่ย 9,000 ล้านบาทต่อเดือน นับเป็นอันดับ 2 ในตลาด โดยคาดว่าในสิ้นปี 2553 จะมียอดบัตรเครดิตไม่น้อยกว่า 1.55 ล้านบัตร หรือมีส่วนแบ่งตลาดที่ 11.5% มียอดใช้จ่ายผ่านบัตรเฉลี่ย 9,400 ล้านบาทต่อเดือน หรือมีส่วนแบ่งตลาดที่ 17% ซึ่งถ้าเทียบกับปี 2552 ธนาคารมีบัตรเพิ่มขึ้น 16% และมียอดใช้จ่ายผ่านบัตรเพิ่มขึ้น 16% เช่นกัน
ทั้งนี้ ธนาคารปรับรูปลักษณ์และภาพลักษณ์ของบัตรเครดิตกสิกรไทยใหม่ พร้อมกับใช้งบการตลาด 250 ล้านบาท เพื่อจัดโปรโมชั่นช่วง 5 เดือนสุดท้าย เพื่อจัดโปรโมชั่นที่เน้นให้ตรงกับความต้องการของลูกค้าได้มากที่สุด โดยให้ความสำคัญกับการใช้จ่ายหลัก ๆ ผ่านบัตรเครดิต คือ เที่ยว-บิน-กิน-ช้อป 
สำหรับสิทธิประโยชน์ ประกอบด้วย เที่ยว 1 ฟรี 1, บิน 1 ฟรี 1, กิน 1 ฟรี 1, และ ช้อป 1 ฟรี 1 โดยลูกค้าใหม่ที่สมัครบัตรเครดิตกสิกรไทยตั้งแต่บัดนี้ถึง 31 ต.ค. 2553 จะได้รับตั๋วเครื่องบินแอร์เอเชียในประเทศฟรี 1 ที่นั่ง และแถมฟรีอีก 1 ที่นั่ง เมื่อใช้จ่ายครบ 4 หมื่นบาท ภายใน 2 รอบบัญชี หรือหากใช้จ่ายครบ 9 หมื่นบาท ภายใน 2 รอบบัญชีจะได้ตั๋วเครื่องบินต่างประเทศ 1 ที่นั่ง แถมฟรีอีก 1 ที่นั่ง 
ส่วนลูกค้าปัจจุบัน จะได้รับสิทธิประโยชน์เที่ยว-บิน-กิน-ช้อป แบบ 1 แถม 1 เมื่อใช้จ่ายผ่านบัตรเครดิตกสิกรไทย ได้แก่ เที่ยว-พัก 1 คืน ฟรี 1 คืนกับรีสอร์ทและบูติคโฮเทล 30 แห่ง บิน–ด้วยสิทธิ บิน 1 ฟรี 1 จากการแลกคะแนนสะสมตั๋วเครื่องบินแอร์เอเชีย 1 ที่นั่ง แถมอีก 1 ที่นั่ง ทั้งในและต่างประเทศ กิน-อิ่ม 1 ฟรี 1 ที่ร้าน Sukishi และส่วนลดพิเศษจากร้านอาหารชั้นนำที่ร่วมรายการ ช้อป-ซื้อ 1 แถม 1 พร้อมผ่อน 0% ที่ iStudio สยามพารากอน ดิเอ็มโพเรี่ยมและห้างสรรพสินค้าชั้นนำที่ร่วมรายการ และซื้อ 1 แถม 1 กับ LED TV ของซัมซุง พร้อมผ่อน 0% นาน 10 เดือน และหลังจากนี้ไป ธนาคารจะมีการออกข้อเสนอใหม่ ๆ ร่วมกับหลากหลายพันธมิตรทางธุรกิจ ให้ลูกค้าได้หัวใจเต้นแรงอีก อย่างต่อเนื่องทุก ๆ 3 เดือน